text: ভুতুড়ে বিদ্যুৎ বিল নিরসনে টাস্কফোর্স পুনর্গঠনের দাবি – Barishal Barta
  ভুতুড়ে বিদ্যুৎ বিল নিরসনে টাস্কফোর্স পুনর্গঠনের দাবি
  ভুতুড়ে বিদ্যুৎ বিল ও গ্রাহক ভোগান্তি নিরসনের দাবি জানিয়েছে কনজ্যুমারস অ্যাসোসিয়েশন অব বাংলাদেশ (ক্যাব) চট্টগ্রাম। এজন্য ক্যাব ও গণমাধ্যম প্রতিনিধি অন্তর্ভুক্ত করে টাস্কফোর্স পুনর্গঠন করা। এছাড়া বকেয়া বিলের জরিমানা আগামী আগস্ট পর্যন্ত স্থগিত রাখারও দাবি জানানো হয়।
  ২ জুন, বৃহস্পতিবার গণমাধ্যমে পাঠানো এক বিবৃতিতে এই দাবি জানায় ক্যাব চট্টগ্রাম।
  ওই বিবৃতিতে বলা হয়, করোনা মহামারীতে অধিকাংশ সাধারণ গ্রাহকের আয় রোজগার কমে গেছে। অনেকে চাকরি হারিয়ে বা বেতন কর্তনের মতো দুর্দশায় জীবন-জীবিকা নির্বাহ করতে কঠিন সময় পার করছেন। সে সময়ে বিদ্যুৎ মন্ত্রণালয়ের উদ্ভট সিদ্ধান্ত গড় বিল ও তিন-চারগুণ অতিরিক্ত বিলের বোঝা সাধারণ ভোক্তাদের জন্য মরার ওপর খাঁড়ার ঘা হিসেবে আবির্ভূত হয়েছে।
  আরো বলা হয়, বিদ্যুৎ, গ্যাস ও ওয়াসার বিরুদ্ধে গড় বিল করা, ত্রুটিপূর্ণ মিটার সরবরাহ করার মতো অভিযোগ সব সময় বিদ্যমান। সেখানে ভুতুড়ে বিল ও গ্রাহক ভোগান্তি নিরসনে বিদ্যুৎ বিভাগের লোকজনকে দিয়ে টাস্কফোর্স গঠন অনেকটাই 'আমরা-আমরাই-মিলে মিশে করি।'
  ওই বিবৃতিতে প্রস্তাব করা হয়, তৃতীয় কোনো পক্ষকে দিয়ে এ টাস্কফোর্স করা যেত। প্রয়োজনে স্থানীয় জেলা, উপজেলা প্রশাসনের নির্বাহী ম্যাজিস্ট্রেট, ক্যাব ও গণমাধ্যম প্রতিনিধি দিয়ে গ্রাহক পর্যায়ে তথ্য অনুসন্ধান করা হলে প্রকৃত ঘটনা বের হয়ে আসত। এখন এ টাস্কফোর্স কোনো অনিয়ম পাবে না এবং গ্রাহকের ভুতুড়ে বিলের কোনো সুরাহা হবে না।
  ক্যাব নেতারা অভিযোগ করেন, সরকারের ভেতরের একটি মহল সব সময় বিদ্যুৎ ও জ্বালানি খাতে প্রধানমন্ত্রী শেখ হাসিনার গতিশীল নেতৃত্বে যে অভূতপূর্ব উন্নয়ন ও অগ্রগতি হয়েছে তাকে ম্লান করার জন্য নানা রকমের নীল নকশা করার চেষ্টা করছেন।